
Előterjesztés
Nagylózs Község Önkormányzatának 2020. évi költségvetési terve

Tisztelt Képviselő-testület!

Az Államháztartásról szóló 2011. évi CXCV. törvény (továbbiakban Áht) 23-24. §-ában, valamint az államháztartásról szóló törvény végrehajtásáról szóló 368/2011. (XII.31.) Korm. rendeletben (továbbiakban Ávr.) foglaltak alapján terjeszti a polgármester a Képviselő-testület elé az önkormányzat költségvetési rendelet tervezetét, mely alapján a Képviselő-testület köteles a 2020. évi költségvetéséről rendeletet alkotni.

Fenti jogszabályi hivatkozások, valamint Magyarország 2020. évi költségvetéséről szóló 2019. évi LXXI. törvény rendelkezéseinek figyelembevételével terveztük meg Nagylózs Község Önkormányzatának 2020. évi költségvetését.

A költségvetés tartalmazza Nagylózs Község Önkormányzata, valamint az általa fenntartott Nagylózsi Virágfüzér Óvoda és Bölcsőde költségvetését külön-külön, illetve összesítve is. A 2020. évi tervezés során az előző évi teljesített kiadásokból indultunk ki.

Önkormányzatunk az alábbi jogcímeken részesül költségvetési támogatásokban, melynek összegeit, a bevételi tábla B11 rovata, Önkormányzatok működési támogatásai sora tartalmazza.

1. A település-üzemeltetéshez kapcsolódó feladatellátás támogatása: zöldterületgazdálkodás, közvilágítás fenntartása, köztemető fenntartása, közutak fenntartása, valamint egyéb kötelező önkormányzati feladatok támogatása címén 11.278 eFt-ot kap önkormányzatunk.

2. Települési önkormányzatok egyes köznevelési feladatainak támogatása 23.245 eFt, amely magában foglalja az óvodapedagógusok és az óvodapedagógusok nevelő munkáját segítők bértámogatását, valamint az óvodaműködtetési támogatást.

3. Önkormányzatok szociális és gyermekjóléti feladatainak támogatása jogcímen jelenik meg a szociális étkeztetés, a gyermekétkeztetés támogatása, valamint a 2017. év októberétől indult bölcsőde személyi és dologi kiadásaihoz való állami hozzájárulás összege is. Ez összesen 19.810 eFt összeget jelent önkormányzatunknak.
4. A települési önkormányzatok kulturális feladatainak támogatására is biztosít forrást a központi költségvetés, ez lakosságarányosan 1.800 eFt-ot jelent éves szinten.

Bevételek:

A B3 Közhatalmi bevételek sor tartalmazza az önkormányzat által bevezetett helyi adók bevételeit, valamint a gépjárműadó 40 %-át 3.800 eFt összegben. Ezek a bevételek nagyban meghatározzák önkormányzatunk gazdálkodását. Mind az építményadó, mind az iparűzési adó bevételt az előző évi ténylegesen befolyt bevételek alapján terveztük meg, 1.600 e, illetve 35.000 eFt összegben. 
A képviselő-testület által 2020. január 1-jével bevezetett magánszemélyek kommunális adójából a becslések alapján 1.800 eFt bevétellel számoltunk.
Az ellátási díjak tartalmazzák az intézményi ellátottak, - bölcsődés, óvodás, iskolás gyerekek, szociális étkeztetésben részesülők térítési díjait. A tulajdonosi bevételek közt a posta, KTV helyiség, irodahelyiségek és egyéb helyiségek, az önkormányzati lakás, temetőhasználat, földterület, valamint a kultúrterem használatáért fizetett bérleti díjakat terveztük. Itt szerepel még az önkormányzat fenntartása alá tartozó köztemető sírhely megváltásaiból származó bevétel is.

A Hungarowind Kft. által fizetendő használati díjat 3.300 eFt összegben terveztük. Az új lakóparkban kialakított - a tervezettek szerint 1 db - telek újra értékesítéséből 1.780 eFt bevétellel számoltunk. Az önkormányzat saját gazdálkodásából eredően keletkezett előző évi 12.000 eFt pénzmaradvány a forrása a tervezett beruházási és felújítási kiadások egy részének.

Sem működési, sem felhalmozási hitelfelvétellel nem számoltunk, kiadásaink és bevételeink egyensúlyban vannak.

Kiadások:

A rendelkezésre álló pénzeszközök és bevételi források figyelembevételével kell meghatározni és rangsorolni a 2020. évi feladatokat és azok kiadási előirányzatait.

Az államháztartási törvény értelmében a helyi önkormányzat kiadásait és bevételeit kötelező és önként vállalt feladatok szerinti bontásban is be kell mutatni.

Az önkormányzati törvény előírásai szerint kötelezően biztosítani kell a településfejlesztést, településrendezést, az egészséges ivóvízellátást, óvodai és bölcsődei ellátást, a gyermekétkeztetést – mind a bölcsőde, mind az óvoda, mind az iskola vonatkozásában - , az egészségügyi és szociális alapellátást, a hulladékgazdálkodást, a sportfeladatok ellátását, a köztemető és a helyi közutak fenntartását, közvilágítást, a könyvtári szolgáltatás ellátását.

Önként vállalt feladataink az egyesületek támogatása, valamint az önkormányzat rendezvényeinek lebonyolítása.
A bér és járulékainak költségei az önkormányzat és az óvoda tekintetében összesen 60.909 eFt kiadást jelentenek. 
Az Önkormányzat tekintetében 4 fő főállású dolgozó bére szerepel a költségek között. 1 fő hivatalsegéd, 1 fő védőnő, 1 fő kulturális foglalkoztatott, valamint 1 fő parkgondozó alkotja az önkormányzat létszámkeretét. Rajtuk kívül 1 fő tiszteletdíjas polgármester, valamint 1 fő közfoglalkoztatott is önkormányzati feladatokat lát el. 2020. márciustól kezdődő foglalkoztatásuk az új szabályozásnak köszönhetően csak 70 %-os támogatási intenzitással valósítható meg. 

Az önkormányzat több feladatát is megbízási díjjal foglalkoztatott személy látja el. A könyvtár, az iskolai étkezés, az óvodai gyógytorna foglalkozás, a védőnői helyiség takarításának díjai a külső személyi juttatások soron szerepelnek.

A hivatalban dolgozó munkatársak a Sopronkövesdi Közös Önkormányzati Hivatal alkalmazásában állnak, bérüket a közös hivatal költségvetése tartalmazza.

Az óvodában 2 óvodai, és 1 bölcsődei csoport vonatkozásában 3 óvónő és 1 kisgyermeknevelő látja el a feladatokat. Őket 3 főállású, valamint 1 fő részmunkaidős dajka segíti. 

A költségvetés egyik jelentős tétele a dologi kiadások, melyek a működés és fenntartás kiadásait fedezik. Ezek között terveztük:
· Valamennyi önkormányzati intézmény és épület közüzemi díját 9.760 eFt értékben,
· Önkormányzati tulajdonban lévő épületek, gépek karbantartási költségeit 1.195 eFt összegben,
· Zöldterületeink gondozását vállalkozó bevonásával 400 eFt értékben,
· Önkormányzati lakás festését 300 eFt összegben, 

· Önkormányzati tulajdonú árkok és átereszek tisztítását 2.070 eFt értékben,
· Lomtalanítás és temetői hulladékok elszállításának költségét 150 eFt összegben

· Defibrillátor éves felülvizsgálatát, akkumulátor cseréjét 200 eFt összegben.
· Az önkormányzati rendezvények közül egyelőre, csak az idősek napi ajándékcsomagok  kiadásait terveztük, 400 eFt összegben .
Beruházási és felújítási kiadásaink együttes összege 36.888 eFt, ezen kiadásaink részletes bemutatását, a 3. sz. melléklet tartalmazza.

Az átadott pénzeszközök és támogatások részletes bemutatását a 4 sz. melléklet tartalmazza.

Önkormányzatunk saját tartaléka 12.000 eFt, ami az előre nem látható kiadásainkat fedezi.

Kérem a tisztelt képviselő-testületet, hogy önkormányzatunk 2020. évi költségvetését vitassa meg és fogadja el.
Nagylózs, 2020. február 28.

